**ДӘСТҮРЛІ ҚАЗАҚ ҚОҒАМЫНА ИСЛАМ ҚҰНДЫЛЫҚТАРЫНЫҢ ЕНУІ МЕН ОНЫҢ АҒАРТУШЫЛЫҚ РӨЛІ**

Орта Азия және Қазақстан территориясына Ислам VІІ - ғасырдың екінші жартысында Омеядтық халифа Муауия ибн Суфянның тұсында енді. Орта Азияға Мұхаммед пайғамбарымыздың бұйрығымен ислам дінін таратуға араб қолбасшысы Құтайба Ибн Мүслім бастап келді. Ол жаулауды Бұхара, Самарқанд, Насаф, Мерв, Хорезм, Баласағұн сияқты үлкен қалалар орналасқан Маверенахрдың төңірегінен бастады. Қазіргі Қазақстан территориясында исламның орнығуына Әбу Мүслім бастаған араб әскерінің 751-ші жылы шілде айында Талас маңындағы Атлақ деген жерде болған соғыстың жеңіске жетуі үлкен әсерін тигізді. Кейбір түркі билеушілерінің көмек сұрауымен қытайлар Орта Азия жеріне баса көктеп кірді және жергілікті халықтарға зорлық - зомбылық көрсете бастады. Қытайлардың отарлаушылық ниетпен келгенін ұғынған түркі билеушілері Араб халифатынан көмек сұрады. 751 жылы Талас өзені бойында болған арабтар мен түркілердің біріккен қолы қытай әскерін жеңеді. Осы кезден бастап, оңтүстік Қазақстанды мекендеген тайпалар ислам дінімен жақын танысты. Терістік пен Шығыс Қазақстанға мұсылмандар сауда керуендерімен бірге ислам дінін насихаттаумен айналысты. Олар Енисей жағалауына дейін барды. Ислам діні соғыс пен алауыздықтан әлсіреген халықтардың экономикасы мен мәдениетінің дамуына әсер етті. Оңтүстік Қазақстанның кейбір аудандарының халифат құрамына енуі түбегейлі әлеуметтік қайшылықтар жағдайында өткен феодалдық қатынастардың дамуын жылдамдатты. Феодалдық қатынастардың нығаюы өндіріс күштерінің дамуын қамтамасыз етті. Ауылшаруашылық өнімдерінің өсуі сауданың одан әрі дамуына, сауда орындарының өсуіне себеп болды **(Мехмет Соймен. Ислам дінінің негіздері. Анкара, 1999ж. 144-б).**

Осының негізінде қалалар көбейіп, олардың өлкенің экономикалық және мәдени өміріне ықпалы күшейе түсті. Ислам діні бытыраңқы қазақ тайпаларының бірігіп, феодалдық мемлекет құру тілегіне сай келді. Х-ХІІ ғасырларда рулық - патриархалдық, томаға тұйықтылық бірте-бірте ыдырап, феодалдық қатынастар қалыптасты, осыған орай ірі саяси бірлестіктер пайда бола бастады. Қазақ қоғамындағы медреселерде 13-15 жастағы жасөспірімдермен қатар, жас шамасы әлдеқайда үлкен, ересек адамдар да оқыған. Медреселердегі оқу бағдарламаларына пәндердің мынадай топтамалары (циклдары) енген:

1. араб тілі – грамматика, морфология, синтаксис, этимология, араб риторикасы, араб тарихы, Құран оқу туралы ғылым және мәдени-ғылыми пікірсайыстар;

2. дін ілімі мен заңтану негіздері;

3. философия, логика, математика, география, астрономия, химия және жаратылыстану ғылымы.

Медреседе ілім алған шәкірттер көрнекті ғалымдардың ислам діні мен мұсылман құқығы (фиқһ), ғұлама білгірлердің жазған оқулықтары мен оқу құралдарын пайдаланған. Қазақ жеріндегі барлық медреселеріндегі оқу – ағарту, имамдық жұмыстармен көбіне қожа молдалар айналысты. Тарихта қожалар Мұхаммед пайғамбарымыздың ұрпақтары. Х.З Әли мен Фатима анамыздан тарайды. Мұхаммед пайғамбарымыздың бұйрығымен қасиетті исламды Орта Азия мен қазақ даласына әкелген қожалар болды. Қожалар қауымы әдетте, балаға ат қою, сүндетке отырғызу, мәйітке жаназа шығару, зекет жинау, ислам діні мен ғылымын үйрету т.б Алла Тағаланың алдындағы парыздарын орындап, күні бүгінге дейін өзінің халықтық міндеттерін адал атқаруда. Қожалардың үш жүздің рухани ұстазы, пірі болғандығы тарихтан белгілі. Түркістан қаласында ірі зиярат орны Ясауи кесенесімен қатар, мешіттер салынды, қазақ байлары арасынан қажыға барушылар көбейді. Осы уақыттарда еліміз аумағы Қарахан хандығына қарасты болатын. Ислам біздің территориямызда Алтын орданың мұсылмандықты қабылдауымен нығая түсті. Бұл процесс Берке (1255-1266ж.) ханның тұсында басталған еді.

Монғолдар шамандық, тәңірлік сенімде болғандықтан, ислам дінінің таралуына кедергі жасады. Кейіннен олардың бұл дінге деген көзқарасы өзгерді, өздері жаулап алған елдердегі мәдениеті жоғары халықтармен байланысы күшейген сайын ең алдымен, көшпелі халықтардың арасында феодалдық өндірістік қатынастар туып, дін кең етек ала бастаған сайын монғолдар ислам дінін қолдауға көшеді. Берке хан (1257-1266) ислам дінін қолдайды. Бұл жөнінде В. Тизенгаузен былай деп жазды: «Оның (Берке ханның) діні жақсы болды. Ол наным сәулесін сеуіп, мұсылмандық қағидаларды белгіледі, шариғат заңдарын білетін адамдарды қадірлеп, оларды өзіне тартты және өз мемлекетіне қарасты жерлерде мешіттер мен медреселер ашты». 1280 жылдары ислам дінін Туаменгу хан, кейіннен Өзбек хан қабылдады. В.В. Бартольдтың айтуына қарағанда, монғолдар жаулап алған жерлерінің бәрінде ХІҮ ғасырда ислам діні үстем дінге айналды. Қазақстан жерінде ислам дінін қолдаушылардың саны барған сайын көбейіп, бұл дін қазақ даласында бірте-бірте тамыр жая бастады.

Ислам ХІV ғасырларда Әмір Темірдің кезінде де ерекше беделді болды. Әмір Темір тұсында ислам дінінің маңызы мұнан да жоғары көтеріледі.Ол өз қол астына бағынған жерлерге исламның нықтап жайылуына көп қолғабыс етті. Темір балаларына қалдырған өсиетінде былай деп кеткен: «Пайғамбардың ұрпақтары (қожа ишандар) шариғат заңдарын қолдаушылар менің қауымымнан қадірлі орын алды. Оларға менің үйімнің есігі ашық болды. Өйткені олар сарайымның сәні мен салтанатын құрды. Дінге және ғылымға қатысы бар мәселелер жөнінде мен олармен ақылдасып отырдым». Темір заманында ірі қалаларда мешіттер салынды. Бұл жөнінде ол тағы былай дейді: «Мен қалаларда мешіт салуға бұйрық бердім. Мұсылмандарға Құран уағыздарын үйрету үшін әрбір қалаға дін өкілін тағайындадым». Темір ислам дінінің идеологиясын нығайта отырып, Орта Азия мен Қазақстан жерінде мешіттер тұрғызылды, ол жерлерде мұсылмандықты уағыздаудың жаңа орталықтарын құруға тырысып, ислам дінін көшпелі халық арасында кең таратуды көздеді. Алдымен, ислам еліміздің оңтүстік өңірінде орналасқан отырықшы халықтың арасында етек алды. Өйткені, бұл елді мекендер сол кездегі Орта Азиядағы ислам мәдени орталықтары болып саналатын жоғарыда аталған бірқатар қалалармен көршілес орналасқандықтан үнемі тығыз мәдени-экономикалық байланыста болды. Елімізге негізінен қожалардың әкелген бағыты Ислам дінінің имам Ағзам бастаған Ханафи мазхабындағы сунниттік бағыты болды. Араб тілі қасиетті Құран тілі ретінде таралуымен кеңірек танылды. Араб тілі негізінен 8-9 ғасырларда дамыған ірі қалаларда, мемлекет басқарушы қызметкерлер, діни қызметкерлер ғана қолданып қоймай, тарихи-географиялық әдебиеттер жазуда да кеңінен қолданылды. Араб әліпбиі “төте” жазу түрінде Қазақстанда 10 ғасырдан 1928 жылға дейін қолданылып келді. Осы араб тілінің арқасында түркі дүниесінің бірқатар ғұламалары Әл-Фараби, Әл-Хорезми т.б еңбектері бүкіл ислам дүниесіне мәлім болды **(Бартольд В.В. Культура мусульманства – М., -1998 612 с.).**

**ТҮЙІН.** Қазақ қоғамында ескі шамандық, көп құдайлық діни нанымдардың орнына бір кұдайлық дін келіп, ол бұрынғы діни нанымдарға қарсы қатал күрес жүргізді. Бірақ оларды мүлде жоғалта алмады. Керісінше, солармен қатар өмір сүруге мәжбүр болды. Ескі діни нанымдарды, ырым мен әдет-салттарды ислам қағидаларына сәйкес бейімдеді. Түркістан қаласы қазақ хандарының әкімшілік - шаруашылық орталығы болуымен бірге діни орталығы болды. Оған әсер еткен түркінің біртуар Ұлы шайхы Қожа Ахмет Ясауидің халық арасындағы абройының өсуімен байланысты. Ол көшпелі қазақ тайпалары арасында жергілікті дәстүр мен исламның сопылық бағытын ұштастыра білді. Қожа Ахмет Ясауидің түркілер арасынан қолдау тауып, қасиетті әулиеге айналуының бірден-бір басты себебі - оның "Хикметтерінің" жергілікті халықтың төл тілінде жазылуы екені тарихи шындық. Әдепкіде Түркістан жұрты Қожа Ахмет Ясауиді кұшақ жая қабылдай қоймағаны түсінікті жағдай. Тілі, әуезі түсініксіз, дінге жатырқай қарау көзқарасының белең алуы заңдылық еді. Әйтсе де, осындай қиыншылықты көре, сезе отырып, Қожа Ахмет Ясауи өздігінше жол іздейді. Ол ел бірлігіне, көшпелілер санасына тереңдеп орнықпаған исламды жергілікті халықтың дәстүрлерімен етене сіңістіру арқылы және исламмен жергілікті нанымдар арасын жақындату арқылы мақсатқа жетуге болатынын түсіндірді. Нәтижесінде, Қожа Ахмет Ясауи бабамыз тарыдай шашыраған көшпелі түркілерді отырықшылыққа бейімдеп, қазақ халқының тәуелсіз ел болып сақталуына, қазақ ғылымы мен әдебиетінің өркендеуіне үлкен үлесін қоса отырып, елді рухани тазалыққа, кісі ақысын жемеуге, әділ болуға мейірімді болуға шақырды. Сондықтан да Қожа Ахмет Ясауи бүкіл түркі жұртының рухани ұстазы, пірі, сопылық ілімнің көрнекті өкілі ретінде тарихта мәңгі алтын әріппен жазылады.

**Абдуахитов Ерқожа Сейтжаппарұлы, Отырар мемлекеттік археологиялық қорық – музейінің ғылыми қызметкері, Философия ғылымдарының магистрі.**